**2023an arlo sozioekonomikoan euskararen erabilera sustatzeko dirulaguntzak arautzeko oinarri bereziak**

**I. ARLO SOZIOEKONOMIKOAN EUSKARAREN ERABILERA SUSTATZEKO DIRULAGUNTZAK: BALDINTZA OROKORRAK**

## Xedea

Ebazpen honen xedea hauxe da: 2023an zehar, norgehiagoka prozeduraren bidez, elkarteetan, merkataritza/ostalaritza establezimenduetan eta enpresetan euskararen erabilera sustatzeko dirulaguntzen oinarri arautzaileak ezartzea. Zehazki, lau dirulaguntza mota arautzen ditu ebazpen honek:

* Elkarteetan, merkataritza/ostalaritza establezimenduetan eta enpresetan kanpoko errotulazioa euskaraz jartzeko dirulaguntzak.
* Elkarteetan, merkataritza/ostalaritza establezimenduetan eta enpresetan euskararen erabilera normalizatzeko ekintzak sustatzeko eta euskara planak diseinatzeko eta haien jarraipena egiteko dirulaguntzak.
* Elkarteetan, merkataritza/ostalaritza establezimenduetan eta enpresetan “Ticketbai” tresna lehen aldiz euskaraz jartzeko dirulaguntzak.
* Elkarteen, merkataritza/ostalaritza establezimenduen eta enpresen webguneetan “Puntueus” domeinua sustatzeko dirulaguntzak.

Dirulaguntza hauetan kontuan izango da Oiartzungo Udalaren dirulaguntzak arautzen dituen Ordenantza, 2022-2024rako dirulaguntzen Plan Estrategikoa, eta 2005eko Berdintasun Legeak 3. tituluan jasotzen duena. Honen arabera, 16, 18.4, 23. eta 24.2 artikuluetako printzipio orokorrak Euskal Autonomia Erkidegoko herri-aginte guztiei aplikatuko zaizkie baita erakunde pribatuei ere, baldin eta Erkidegoko herri aginteetako batekin kontratuak edo lankidetza-hitzarmenak sinatzen badituzte, edo herri-aginte horiek emandako laguntzen edo dirulaguntzen onuradunak badira.

### Beraz, pertsona edo elkarte onuradunak aplikatzekoa zaion indarreko araudi guztia errespetatu beharko du; eta bereziki:

1. 4/2005 Legea, otsailaren 18koa, Emakumeen eta Gizonen Berdintasunerakoa.
2. Abenduaren 22ko 6/2003 Legearen, Kontsumitzaileen eta Erabiltzaileen Estatutuarena. II. Titulua kontsumitzaileen eta erabiltzaileen eskubideei buruzkoa, eta horren barruan, VII. Kapitulua, hizkuntza eskubideez ari dena.
3. **Onuradunak eta parte-hartze baldintzak.**

Oro har, dirulaguntza hauetarako aukera izan dezakete Oiartzungo Udalaren dirulaguntzak emateko Ordenantza Orokorrak ezartzen duen moduan: Oiartzunen kokatutako elkarte, merkataritza/ostalaritza-establezimendu eta enpresek. Beharrezkoa izango da elkartea, merkataritza/ostalaritza-establezimendua edo enpresa Oiartzunen egotea edo iraunkorki Oiartzunen jardutea.

Betekizun horietaz gain, dirulaguntza mota bakoitzarentzat zehazten diren baldintzak egiaztatu beharko dituzte.

Ezingo dute dirulaguntzarik jaso deialdi honen bidez bere izaera eta helburuak direla eta, udalaren beste arlo edo erakunde autonomo batzuen, beste programa baten edo batzuen bidez bideratu behar direnak. Dena den, dagokion erakunde edo udal arloetara bideratuko da eskaera, eta horren berri emango zaio interesatuari.

Ez zaie dirulaguntza emango ondorengo entitateei:

* Elkarteak sexu-bereizkeriagatik zigor administratiboa edo penala jaso duenean.
* Erakundeak edo entitateak bere helburuetan, onarpen-sisteman, funtzionamenduan, ibilbidean edo jardueretan emakumeen eta gizonen berdintasunaren printzipioaren aurkakoak diren edo argi eta garbi bereizkeriakoak diren kontuak edo alderdiak dituztenei.
* Ezingo dute onuradun izaera eskuratu beren baitan gizon eta emakumeen presentzia eta parte-hartzea berdintasun egoeran gauzatzea galarazten duten elkarte, establezimendu edo enpresek, salbu eta, sexu bakarreko kideek osatutako elkarteak izanik, helburu nagusia gizon eta emakumeen arteko berdintasuna lortzea edo emakumezkoen nahiz gizonezkoen berariazko interes eta beharrak sustatzea dutelarik.

1. **Dirulaguntzaren kontzeptuak eta irizpideak. Zenbatekoa.**

**Dirulaguntzak emateko irizpideak.**

Dirulaguntzaren kontzeptuak eta irizpideak azpiatal bakoitzean daude zehaztuak.

**Aurrekontua**

Dirulaguntza hauek ordaintzeko, guztira, 21.800,00 € euroko izendapena eginda dago, Oiartzungo Udalaren 2023 urteko aurrekontuko 1 0701.481.335.00.04 2023 (3135) DIRULAGUNTZA: LAN MUNDUA zenbakidun partidaren kontura.

Oinarrietako baldintzak betetzen dituzten eskabide guztiei dirulaguntza emateko nahikoa aurrekontu-krediturik ez badago, hainbanaketa bidez esleituko da dirulaguntza eskabide guztien artean, inongo lehentasun ordenarik gabe.

Baimendutako gastua handitu edo murriztu ahal izango du aldaketaren zenbatekoaren arabera eskumena esleituta duen organoak. Horrek ez du beste deialdi bat egitea ekarriko.

**Gehienezko dirulaguntza eta aldaketak**

Oinarri hauetan araututako dirulaguntzen zenbatekoak ezin du inola ere gainditu diruz lagundutako jardueraren kostua, ez berak bakarrik, ez beste dirulaguntza, bestelako laguntza, sarrera edo baliabide batzuekin batera.

Dirulaguntza emateko kontuan hartu diren baldintzetan edozein aldaketa gertatuz gero, eta nolanahi ere, oinarri hauetan baimendutako kasuez kanpo dirulaguntza hauekin batera laguntzak jasoz gero, gerta daiteke dirulaguntza emateari buruzko ebazpena aldatzea.

1. **Eskaerak aurkezteko lekua eta dokumentazioa**

Eskaerak Udaleko Erregistro Nagusian aurkeztu behar dira Udalak horretarako jarriko dituen eskaera orrietan. Halaber, urriaren 1eko Administrazio Publikoen Prozedura Erkidearen 39/2015 Legearen 16.4 artikuluak aipatzen dituen lekuetan ere aurkeztu ahal izango dira.

Dirulaguntzaren eskaera egiteko, dokumentazio hau aurkeztu beharko dute:

1. Eskaera orria.
2. Eskatzailea pertsona juridikoa edo nortasun juridikorik gabeko erakundea bada, Identifikazio Fiskaleko Kodearen fotokopia.
3. Eskaera egiten duen elkarte, erakundeak edo interesatuak kontu korronte bat ireki duela egiaztatzen duen banketxearen edo aurrezki kutxaren ziurtagiria.
4. Dirulaguntzagai den ekimenaren baitan ondorengo zerrendatik dagokiona aurkeztuko du eskatzaileak:
   * Egindako gastuaren faktura eta ordaindu izanaren agiria.
   * Egindako normalizazio ekintzan erabilitako barneko lan orduen kostua justifikatzeko: enpresaren zinpeko aitorpena. Bertan adieraziko da, lan zehatz horretan emandako orduak, aplikatzen den lan hitzarmena, kategoria, antzinatasuna, Gizarte Segurantzari ordaindu zaiona eta kostu osoa.
   * Kanpoko errotulazioaren argazkia.
   * Egindako normalizazio ekintzen azalpenak eta ahal bada argazkiak.
   * Ticketbairen instalazioaren faktura eta ordaindu izanaren agiria.
   * Tiketa emateko programa informatikoaren eta tiketaren argazkia.
   * .EUS domeinuaren eta ostatatzearen faktura eta ordaindu izanaren agiria eta webgunearen argazkiak.

Administrazio Publikoen Administrazio Prozedura Erkidearen urriaren 1eko 39/2015 Legearen 28. artikuluan xedatutakoarekin bat etorriz, Oiartzungo Udalak bitarteko elektronikoen bidez egingo ditu deialdi honetarako beharrezkoak diren egiaztapenak eta kontsultak, datu elkarreragingarri hauek lortzeko:

* Identitatea (eskatzailea pertsona fisikoa bada).
* Zerga-betebeharrak egunean izatea.
* Gizarte segurantzarekiko betebeharren ordainketa egunean izatea.

Horiek guztiak, interesdunak eskabidean berariaz aurkakorik adierazi ezenan; aurka azalduz gero, honako agiri hauek aurkeztu beharko ditu eskatzaileak:

* Identifikazioa egitea nortasuna egiaztatzen duen edozein dokumenturen bitartez, eskatzailea pertsona fisikoa bada (NAN, pasaportea, e.a.)
* Zerga-betebeharrak egunean izatearen ziurtagiria.
* Gizarte segurantzarekiko betebeharren ordainketa egunean izatearen zirurtagiria.

Administrazio Publikoen Administrazio Prozedura Erkidearen urriaren 1eko 39/2015 Legearen 28.3 artikuluaren arabera, Oiartzungo Udalak ezin baditu agiri horiek elektronikoki bildu, salbuespen gisa, eskatu ahal izango dio interesdunari horiek aurkezteko.

1. **Akatsak zuzentzea eta dokumentazio osagarria aurkeztea**

Eskaerak edo horrekin batera doan dokumentazioak ez baditu identifikazio datuak biltzen, akatsen bat badu edo zerbait falta bada, eskatzaileari eskatuko zaio 38/2003 dirulaguntzak arautzen dituen Lege Orokorrak eta Udal Ordenantza Orokorrak ezarritakoari jarraiki, hamar eguneko epean akats horiek zuzentzeko; eta adieraziko zaio ezen, hori egingo ez balu, eskaeran atzera egin duela ulertuko dela, aipatu legearen 23. artikuluan aurreikusitako moduan.

1. **Epeak**

Eskaerak, dirulaguntza deialdi hau Gipuzkoako Aldizkari Ofizialean argitaratu ondoren, 2023ko abenduaren 1a baino lehen egin ahal izango dira.

Eskaerak Oiartzungo Udaleko erregistroko dataren arabera aztertuko dira eta 2023ko abenduaren 31 baino lehen ebatziko dira.

Urtea amaitu bitarte aurkeztu daitezkeen eskaerak hurrengo urteko deialdian sartuko dira.

Behin betiko ebazpena emateko eta jakinarazteko gehienezko epea sei hilabetekoa da, dagokion deialdian zehazten den epetik kontatzen hasita. Epe hori ebazpena espreski jakinarazi gabe igarotakoan, pertsona edo erakunde eskatzaileek ezetsitzat jo ahal izango dituzte beren dirulaguntzarako eskaerak

1. **Beste dirulaguntzekin bateragarritasuna**

Araudi honetako dirulaguntzak bateragarriak izango dira erakunde publiko edo pribatuek xede bererako eman ditzaketen bestelako dirulaguntzekin. Bateragarritasunari buruz sortu daitezkeen zalantzak argitzeko, Oiartzungo Udalaren dirulaguntzak emateko Ordenantza Orokorrak 14. artikuluan finkatzen dituen irizpideak jarraituko dira.

1. **Emateko prozedura**

Dirulaguntzak emateko prozedurak, Oiartzungo Udalaren dirulaguntzak arautzen dituen Ordenantzak IV. Tituluan (22-23 artikuluak) zehazten diren pausoak jarraituko ditu, bertan azaltzen diren baldintzekin:

* Euskara arloko teknikariak dirulaguntza eskariak ebaluatuko ditu.
* Txostena egin eta Euskara Batzordera eramango du, honek txostena kontuan hartuta, bere iritzia eman eta behin-behineko proposamena luza dezan.
* Tokiko Gobernu Batzarrak behin-behineko proposamena egingo du, hamar eguneko epea eskainiko die pertsona interesatuei alegazioak aurkezteko. Prozeduran pertsona interesdunek argudiatutakoak beste egintzarik, alegaziorik edo frogarik agertzen ez denean, entzunaldi-izapide hori bazter utzi ahal izango da. Kasu horretan, ebazpen-proposamena behin betikoa izango da.
* Aurkeztutako alegazioak (baleude) aztertu ondoren, behin betiko ebazpen-proposamena egingo da. Proposamen horrek dirulaguntzaren emakidarako proposatzen dituen eskatzaileen zerrenda eta zenbatekoa adierazi beharko ditu, bere ebaluazioa eta hori egiteko erabilitako balorazio-irizpideak adierazita, eta baita zer eskaera ez dituen aintzat hartu eta zer arrazoitan oinarritu den ere.
* Espedientean, bere esku dagoen informaziotik ondorioztatzen denez, pertsona onuradunek dirulaguntzak eskuratzeko baldintza guztiak betetzen dituztela egiaztatzen duen instrukzio organoaren txostena jaso beharko da.
* Oiartzungo Udaleko web orrian (www.oiartzun.eus) eta udaletxeko iragarki taulan behin-behineko proposamenaren eta behin betiko ebazpenaren berri emango da.
* Dirulaguntza ordaintzea: Behin betiko dirulaguntzaren jakinarazpena egin dela ziurtatu ondoren, ordainketa tramitatuko da. Eta kontuan izango dira, halaber, Oiartzungo Udalaren dirulaguntzei buruko Ordenantzaren VII. Tituluan aipatzen diren aspektu guztiak.
* Dirulaguntza onartu dela jakinarazi bezain laster, dirulaguntzaren %100a ordainduko da, eta honetarako ez zaie beste inongo bermerik eskatuko onuradunei.

1. **Onuradunen betebeharrak**

Deialdi honetako dirulaguntzak jaso dituztenek, Oiartzungo Udalaren dirulaguntzak arautzen dituen Ordenantzaren 6. artikuluak ezartzen dituen betebeharrak bete beharko dituzte.

Erakunde edo elkarte onuradunak diruz lagundutako jardueran honako parekidetasun arloko eskakizunak bete beharko ditu:

* Diruz lagundutako jarduerari buruzko informazio, publizitate eta propaganda guztietan, lengoaia eta irudi mota guztien erabilera ez sexista egingo dute, sortzen diren dokumentu eta euskarrietan.
* Eskaera, izen-emate orri, memoria guztietan antolatzaile eta erabiltze edo onuradunen datuak sexuagatik desagregatuta jaso beharko dira.
* Genero ikuspegia eta parekidetasun irizpideak txertatzea proiektuetan.
* Elkarte eta erakunde guztiek, beren zuzendaritza-organoetako eta organo kolegiatuetako kide izateko pertsonak izendatzerakoan, izendatutakoen artean trebakuntza, gaitasun eta prestakuntza egokia duten emakumeen eta gizonen ordezkaritza orekatua izan dadila sustatu behar dute. Xede horretarako, beharrezkoak diren arauzko neurriak edo bestelakoak hartuko dituzte.
* Organo emaileari, hala badagokio, edozein Administrazio edo erakunde publiko zein pribatutatik, nazional zein nazioartekotatik diruz lagundutako jarduera finantzatzen duten beste diru laguntzak, laguntzak, diru sarrerak edo baliabideak lortu izana jakinarazi.
* Diru laguntzaren emakidarako kontuan izan den edozein gertaera objektibo zein subjektiboren aldaketa jakinarazi.
* Diruz lagundutako jardueraren hedapen ekintzetan, jasota geratu beharko du Oiartzungo Udalaren diru laguntza bidezko lankidetzak.
* Jardueran aritzean, pertsonaren funtsezko eskubideekiko behar den errespetua erakutsiko da eta indarrean diren legeak errespetatuko dira.

1. **Araudi osagarria**

Deialdi honek ezartzen ez duenari dagokionez, aintzat hartuko da Oiartzungo Udalaren laguntzak arautzen dituen Ordenantzak ezartzen duena eta Herri Administrazioetako dirulaguntzak arautzen dituen 38/2003 Legearen xedapenak.

**II. ELKARTEETAN, MERKATARITZA/OSTALARITZA ESTABLEZIMENDUETAN ETA ENPRESETAN KANPOKO ERROTULAZIOA EUSKARAZ JARTZEKO DIRULAGUNTZAK**

## Onuradunak eta parte-hartze baldintzak.

* Elkarte, establezimendu edo enpresa berriei eta errotulazioa aldatu nahi duten zaharrei emango zaie.
* Errotulazioa euskaraz jartzea herriguneetan.
* Errotulazioa euskaraz edo elebitan jartzea Jarduera Ekonomikoetarako guneetan.
* Euskarazko testua zuzen idatzita jartzea; hori egiaztatzeko Euskara Sailak gainbegiratuko du.
* Ez dira diruz lagunduko kanpoko errotulazioan elkartean, establezimenduaren edo enpresaren izen berezia soilik agertzen bada.

## Dirulaguntzaren zenbatekoa

2015eko martxoaren 25ean onartutako Hirigintza Plan Orokorraren E5 planoan jasotzen den kalifikazioen sailkapenaren arabera, jarduera ekonomikoen kanpoaldeko errotulazioan euskararen erabilera normalizatzeko, ondorengo laguntzak emango dira:

* Herriguneetan eta merkataritza guneetako elkarte, establezimendu edo enpresetan: kanpoko errotulazioa euskara hutsean jartzeko, egindako gastuaren %50eko dirulaguntza emango da (300 euroko mugarekin).
* Herriguneetako elkarte, establezimendu edo enpresetan elebietan jarritako kanpoko errotulazioarentzako ez da dirulaguntzarik emango.
* Merkataritza guneetako denda eta establezimenduetan: kanpoko errotulazioa elebitan jartzeko (Euskara lehenetsiz), egindako gastuaren %35eko dirulaguntza emango da (150 euroko mugarekin).
* Jarduera Ekonomikoetarako gainerako guneetan kanpoko errotulazioa euskara hutsean jartzen den kasuetan: egindako gastuaren %50eko dirulaguntza emango da (600 euroko mugarekin).
* Jarduera Ekonomikoetarako gainerako guneetan kanpoko errotulazioa elebitan jartzen den kasuetan, bi atal bereiziko dira:
  + Kanpoko errotulazioaren kostua 601euro edo gehiagokoa bada, %50a emango zaio (300 euroko mugarekin)
  + Kanpoko errotulazioaren kostua 600euro edo gutxiagokoa bada, %35a emango zaio (210 euroko mugarekin)

## Dirulaguntza justifikatzea

Dirulaguntzagai den errotuluaren faktura eta ordaindu izanaren agiria eta argazkia dirulaguntza eskaerarekin batera aurkezten denez, ez da beste justifikazio agiririk eskatuko.

Espedientean, bere esku dagoen informaziotik ondorioztatzen denez, pertsona onuradunek diruz lagundutako ekimenak burutu dituztela egiaztatzen duen instrukzio organoaren txostena jaso beharko da.

## Dirulaguntza itzultzea

Dirulaguntza eman deneko jardueraren gastuaren aurrekontuari dagokion gastua justifikatzen ez bada, dirulaguntza osoa edo zati bat eta dagokion berandutze-interesa itzuli beharko da, Oiartzungo Udalaren dirulaguntzak arautzen dituen Ordenantzaren IX. Tituluak arautzen duen prozedura jarraituz.

**III. ELKARTEETAN, MERKATARITZA/OSTALARITZA ESTABLEZIMENDUETAN ETA ENPRESETAN EUSKARA PLANAK DISEINATZEKO ETA HAIEN JARRAIPENA EGITEKO, ETA EUSKARAREN ERABILERA NORMALIZATZEKO EKINTZAK SUSTATZEKO DIRULAGUNTZAK.**

1. **Onuradunak eta parte-hartze baldintzak.**

* Oarsoaldeko udalek sustatutako OLA planaren baitan, euskara plana martxan duten enpresetako normalizazio ekintzak eta planak gauzatzeko aholkularitza zerbitzuen gastuak diruz laguntzea.
* Oiartzungo Udalak sustatzen duen LANIN egitasmoaren baitan, Enpresa txiki eta ertainetan euskararen erabilera sustatzeko burututako normalizazio ekintzen baitako gastuak diruz laguntzea.
* Oiartzungo Udalak sustatzen duen EUSKARA ELKARTERA egitasmoaren baitan, elkarteetan euskararen erabilera sustatzeko burututako normalizazio ekintzen baitako gastuak diruz laguntzea.
* Oiartzungo Udalak sustatzen duen EUSKARA KOMERTZIORA egitasmoaren baitan, merkataritza eta ostalaritza establezimenduetan euskararen erabilera sustatzeko burututako normalizazio ekintzen baitako gastuak diruz laguntzea.
* Kasu guztietan, egindako normalizazio ekintzetan erabilitako barneko lan orduen kostua ere diruz lagundu ahal izango da, gehienez 8 ordu.
* Laguntza honetatik kanpo geratzen dira “kanpoko errotulazioa euskaraz jartzeko dirulaguntza”, “Ticketbai euskaraz jartzeko dirulaguntza” eta “puntueus domeinua jartzeko dirulaguntza” (dirulaguntza lerro propioa dute jarduera hauek). Beraz, atal honen babesean dirulaguntza bat jasotzen duen erakunde batek, hiru ildo horietarako ere eskatu ahal izango du dirulaguntza.

1. **Dirulaguntzaren zenbatekoa**

* Egindako gastuen %50a ordainduko zaio gehienez eskatzaileari.
* Urtero, gehienez 2.000,00 euroko dirulaguntza jaso ahal izango du eskatzaile bakoitzak.

1. **Dirulaguntza justifikatzea**

Dirulaguntzagai den jardueraren azalpenak, argazkiak, fakturak eta ziurtagiriak dirulaguntza eskaerarekin batera aurkezten direnez, ez da beste justifikazio agiririk eskatuko.

Espedientean, bere esku dagoen informaziotik ondorioztatzen denez, pertsona onuradunek diruz lagundutako ekimenak burutu dituztela egiaztatzen duen instrukzio organoaren txostena jaso beharko da.

1. **Dirulaguntza itzultzea**

Dirulaguntza eman deneko jardueraren gastuaren aurrekontuari dagokion gastua justifikatzen ez bada, dirulaguntza osoa edo zati bat eta dagokion berandutze-interesa itzuli beharko da, Oiartzungo Udalaren dirulaguntzak arautzen dituen Ordenantzaren IX. Tituluak arautzen duen prozedura jarraituz.

**IV. ELKARTEETAN, MERKATARITZA/OSTALARITZA ESTABLEZIMENDUETAN ETA ENPRESETAN TICKETBAI TRESNA LEHEN ALDIZ EUSKARAZ JARTZEKO DIRULAGUNTZAK**

1. **Onuradunak eta parte-hartze baldintzak.**

* Ticketbai euskaraz jarriko duten elkarte, establezimendu edo enpresek eskatu ahal izango dute.
* Ticketbai tresna informatikoak emititzen duen ticketaren datu guztiek egon beharko dute euskaraz.
* Ticketbairen instalazioaren faktura eta ordaindu izanaren agiria eta Programa informatikoaren eta ticketaren argazkia aurkeztu beharko dira eskaerarekin batera.

1. **Dirulaguntzaren zenbatekoa.**

Egindako gastuaren %50eko dirulaguntza emango da (200 euroko mugarekin).

1. **Dirulaguntza justifikatzea**

Dirulaguntzagai den programaren instalazioaren faktura eta argazkiak dirulaguntza eskaerarekin batera aurkezten direnez, ez da beste justifikazio agiririk eskatuko.

Espedientean, bere esku dagoen informaziotik ondorioztatzen denez, pertsona onuradunek diruz lagundutako ekimenak burutu dituztela egiaztatzen duen instrukzio organoaren txostena jaso beharko da.

1. **Dirulaguntza itzultzea**

Dirulaguntza eman deneko jardueraren gastuaren aurrekontuari dagokion gastua justifikatzen ez bada, dirulaguntza osoa edo zati bat eta dagokion berandutze-interesa itzuli beharko da, Oiartzungo Udalaren dirulaguntzak arautzen dituen Ordenantzaren IX. Tituluak arautzen duen prozedura jarraituz.

**V. ELKARTEEN, MERKATARITZA/OSTALARITZA ESTABLEZIMENDUEN ETA ENPRESEN WEBGUNEETAN PUNTUEUS DOMEINUA SUSTATZEKO DIRULAGUNTZAK.**

1. **Onuradunak eta parte-hartze baldintzak.**

* Lehen aldiz webgunea '.eus' domeinuarekin izendatu duten elkarte, establezimendu edo enpresek eskatu ahal izango dute.
* Webguneak euskaraz egon beharko du.

1. **Dirulaguntzaren zenbatekoa.**

Domeinuaren eta ostatatzearen kostuaren %50eko dirulaguntza emango da (200 euroko mugarekin). Dirulaguntza hau bi urtez eskatu ahal izango da.

1. **Dirulaguntza justifikatzea**

Dirulaguntzagai den programaren instalazioaren faktura eta argazkiak dirulaguntza eskaerarekin batera aurkezten direnez, ez da beste justifikazio agiririk eskatuko.

Espedientean, bere esku dagoen informaziotik ondorioztatzen denez, pertsona onuradunek diruz lagundutako ekimenak burutu dituztela egiaztatzen duen instrukzio organoaren txostena jaso beharko da.

1. **Dirulaguntza itzultzea**

Dirulaguntza eman deneko jardueraren gastuaren aurrekontuari dagokion gastua justifikatzen ez bada, dirulaguntza osoa edo zati bat eta dagokion berandutze-interesa itzuli beharko da, Oiartzungo Udalaren dirulaguntzak arautzen dituen Ordenantzaren IX. Tituluak arautzen duen prozedura jarraituz.